钦定古今图书集成/明伦汇编/闺媛典/第098卷 > 皇清四 > 程显妻朱氏
## 钦定古今图书集成/明伦汇编/闺媛典/第098卷 > 皇清四 > 程显妻朱氏

按《新建县志》：“朱氏，孝廉程显妻，故宗侯朱鹤皋女。鹤皋仲子统。”与显同登乡荐。《统》。复以其女妻显长子。显初居会城，戊子之乱，挈家避西山铜源。兵至，举家被执。或传显已遇害。朱谓媳曰：“若翁死，吾何为生，独念汝在，奈何？”媳曰：“姑死，妇亦不独活。”朱遂解带，自缢于树，垂绝，兵至，救之，复苏。朱以石击兵，兵怒砍之，朱以头触树死。媳亦大骂触树，兵急抱之，啮兵指流血，拔兵所佩刀自杀。是日无云，似有雷声；后昼晦如夜。同时妇女被执者多感激自尽，里人为之掩其尸。